Papersnake/gushiwen huggingface dataset:
哭施龙冈先生 其一
孙继皋（明代）

夫子持衡日，吾生弱冠年。品题千古遇，文字万人传。

薄技惭知己，明时失大贤。茫茫白日暮，何以问苍天。
过雁落山庄有感寄舍弟衡州
江昱（清代）

桐柳萧条门井倾，重来江令不胜情。一家骨肉分微禄，两世松楸托友生。

村塾年饥荒短学，疲农病起事冬耕。蓝田纵使他时共，白发应怜弟与兄。
寓言六首
王安石（宋代）

明者好自蔽，况乃知我匹。
每行悔其然，所见定万一。
不求攻尔短，欲议世之失。
耘而舍其田，辛苦亦何实。
华胥引·秋思
周邦彦（宋代）

川原澄映，烟月冥濛，去舟如叶。岸足沙平，蒲根水冷留雁唼。别有孤角吟秋，对晓风呜轧。红日三竿，醉头扶起还怯。
离思相萦，渐看看、鬓丝堪镊。舞衫歌扇，何人轻怜细阅。点检从前恩爱，但凤笺盈箧。愁剪灯花，夜来和泪双叠。
登延庆佛阁用出郊韵三首
吴潜（宋代）

远峰近嶂似环连，拥翠排青到面前。
可圣可贤桑落酒，不寒不暖菊花天。
吐吞湖海酎金兕，批判烟云挥玉蝉。
此客坐中应不欠，逢场何惜一跫然。
句
陈尧佐（宋代）

部吏百函通爵里，从兵千骑属秋千右健}櫜。
长歌行
李泌（唐代）

天覆吾，地载吾，天地生吾有意无。
不然绝粒升天衢，不然鸣珂无帝都。
焉能不贵复不去，空作昂藏一丈夫。
一丈夫兮一丈夫，千生气志是良图。
请君看取百年事，业就扁舟泛五湖。
浪淘沙·云藏鹅湖山
章谦亨（宋代）

台上凭栏干，犹怯春寒。被谁偷了最高山？将谓六丁移取去，不在人间。
却是晓云闲，特地遮拦。与天一样白漫漫。喜得东风收卷尽，依旧追还。
送王大行使岭外
胡应麟（明代）

迢递双旌色，朝行大海东。天垂鹏翼尽，日照蜃楼空。

玉节诸番卫，金函万国同。归来铜柱畔，题赋尉陀宫。
赠邹颜徒
释德洪（宋代）

肉眼倒皮相，高才多陆沉。火知三日玉，贫试一生心。

世路多追逐，云山独见寻。圣贤酌古力，劝子手勤斟。
追和晦庵先生十梅韵
艾性夫（元代）

苍根封古苔，空腹餐冻雪。
老意暗生香，丁宁勿轻折。
寄题陶氏一经堂
李弥逊（宋代）

金牛胜气未全无，朝挹江山近结庐。
避席青衿家有塾，下帷皓首腹多书。
阶庭早见芝兰秀，门巷於今燕雀疏。
傍舍不应我种柳，后来驷马要回画。
次同叔见寄二首
胡仲弓（宋代）

六花正零乱，却与雨相和。
地面频频化，山头渐渐皤。
歌楼寒较少，穷巷积偏多。
百卉归根后，惟松不改柯。
秋晚
陆游（宋代）

聚落萧条古埭东，芦藩蓬户卧衰翁。
井桐叶尽新霜後，衣杵声繁夕照中。
身似败棋难复掁，心如病木已中空。
村醪酸涩君无笑，也解灯前作脸红。
避暑
李频（唐代）

当暑忆归林，陶家借柳阴。蝉从初伏噪，客向晚凉吟。

白日欺玄鬓，沧江负素心。神仙倘有术，引我出幽岑。
昌甫斯远步过涧园小坐梅下一杯 其三
韩淲（宋代）

十日秋风记相别，经年常忆树头章。水南春事一月矣，杖藜犹有落梅香。
望州坡
欧阳修（宋代）

闻说夷陵人为愁，共言迁客不堪游。
崎岖几日山行倦，却喜坡头见峡州。
华亭百咏·唳鹤滩
许尚（宋代）

养鹤人何在，湖边水尚清。
唤回中夜梦，滩上戛然声。
梅石居松化石印歌
姚鼐（清代）

深谷立龙爪矛戟，风雨电雷汹拒格。电归雷散自吟风，韵八箫韶殷山泽。

有脂不流作虎魄，反真凝髓成霜白。一朝劫至遭樵斤，持与市人呼作石。

梅子怀玉披褐衣，弄印成刓自诧希。嗟余秃颠眊视微，取广多识朝扣扉。

脩短较石焉敢几，万物出机还入机，狡猾变化奚是非。
去夏邦衡胡侍郎生日尝因茶诗致善颂其语果验再赋一篇为大用长生之祝且求赐茗作润笔
周必大（宋代）

寿杯又是酌流霞，醉眼还醒讲殿茶。举世氓谣思旧德，隔年诗谶托新芽。

汉帷果庆登三杰，胡幕何愁不一家。赐也多言如屡中，合分龙饼示旌嘉。
句
程敦厚（宋代）

绿幄紫笼文縠皱，绛囊包就寸珠圆。
题偃溪闻长老尧民击壤图
郑清之（宋代）

炊烟万井着僧居，人在康衢画不如。
寄语偃溪崖淡墨，图中添我一柴车。
家园即事十三首
郑清之（宋代）

水满横塘占晓凉，莲腮霞举叶云生。
鱼儿富贵真难比，翠盖红妆拥队行。
山园小梅得疏影横斜水清浅暗香浮动月黄十四
赵时韶（宋代）

春在枝头有浅深，疏疏冷冷小溪阴。
好风一阵香如洗，明月三更影不沉。
赞崔氏夫人
白居易（唐代）

拜别高堂日欲斜，红巾拭泪贵新花。
徒来生处却为客，今日随夫始是家。
铸印
释智愚（宋代）

袍著金花勒小骢，扬鞭几度月明中。
黄河界上空来往，直至如今未树功。
山西庄舍赠信上人和彦时兄四首
王之道（宋代）

四壁萧然犬自驯，年来食粥甑生尘。
相逢未暇寒温语，请效参寥作故人。
满江红·和范先之雪
辛弃疾（宋代）

天上飞琼，毕竟向、人间情薄。还又跨、玉龙归去，万花摇落。云破又梢添远岫，月临屋角分层阁。记少年、骏马走韩卢，掀东郭。
吟冻雁，嘲饥鹊。人已老，欢犹昨。对琼瑶满地，与君酬酢。最爱霏霏迷远近，却收扰扰还寥廓。待羔儿、酒罢又烹茶，扬州鹤。
颂古十九首 其十四
释法全（宋代）

耳里种田，满口含烟。钟馗解舞十八拍，张老乘槎上九天。
金缕曲 题宛兰簪花小影，兼赠小兰
戴延介（清代）

水面惊鸿态。记匆匆、鹍弦声里，早输情债。弹到定风波一曲，便有五湖舟载。

幸留得、脸痕眉彩。占尽杜家仙侣福，署灵坤、小牒乌丝界。

萝屋补、络珠卖。

红楼如梦东风外。算番番、生香不断，洞迷房改。莫笑司勋迟问讯，艳说韦郎缘在。

又窥镜、遥山横黛。眷翠怜红心婉娩，袖罗边、一握春葱赛。

周昉笔，画图再。
咏怀六首 其三
黄肃（明代）

流水日夜流，厚土胡不盈。人生自不已，四运有相承。

达士识物化，昧者徒营营。荡荡晨风来，悠悠天宇清。

会当拨俗恶，聊复从吾生。追呼心所欢，置酒坐中庭。

忘言勿复辩，觞尽还复倾。
太师平章乔文惠公挽歌词三首 其三
杜范（宋代）

忆在乌伤日，惊腾鹗荐辞。自怜拘法守，何以答心知。

零露黄花暗，凄风画翣悲。遥瞻孔山路，无计送灵輀。
山居杂诗九十首
曹勋（宋代）

手种亭下松，偃盖出云外。
攀条喜修干，为我发清吹。
晓庭风瑟缩，夜月金锁碎。
种久方来归，对之颜有愧。
周瑜墓
乌斯道（明代）

巴丘一卧梦初残，遂使江东失羽翰。不恨荆州通蜀道，最忧赤壁走曹瞒。

山光上下风云壮，江影微茫草树寒。千载尚怜雄杰士，有人箫鼓献杯盘。
奉陪府公赛雪桥公庙纪事兼呈倅幕诸君
苏颂（宋代）

北走出都门，寒坰冒初雪。言瞻汉三公，严祠奉遗烈。

襜帷未行春，首兹荐腥血。念昨冬愆阳，时风少凝冽。

长人惜熯菑，坐閤苦忧惙。遣吏造灵宇，精心致萧焫。

冥感不逾旬，同云寖融结。甸畿千里间，滋液遍农畷。

兆为丰年祥，仓箱行可阅。报祈礼则然，况乃人望觖。

前期告祝史，按令肄仪蕝。俎豆载博肥，尊罍泲芳飶。

朱轓朝启行，骑从纷交列。雍容幕府盛，陪预愧蒙拙。

联行趋閟宫，就位修罄折。拜望已告虔，叹咏想奇节。

惟昔汉之季，奸雄逞权谲。公初任州郡，超然脱羁绁。

敢犯跋扈锋，终正狡吏谳。霁威遁世贤，先觉安民杰。

举当仇无避，义在亲则灭。入朝掌武事，出塞受师孑。

胡尘息边土，蛮貊窜巢穴。屡进行惟危，保终名不缺。

世阀著庙鼎，庸勋刊冢碣。清风邈千载，血祀岂尝绝。

时其福善事，乡人每谈说。水旱或禜雩，响应甚昭晰。

神实依于人，祷祀戒轻媟。今兹罄诚礼，庶可消眚孽。

府公台阁老，家声继皋契。都圻出居留，条令见施设。

芘民慈惠师，事神粢盛洁。威行肃群豪，政成除一切。

贰车实邦英，诸僚亦时哲。儒雅资缘饰，吏治赖关决。

非才荷宽矜，幸免事卑屑。方欣盍簪得，载咏嘤鸣阕。

期会间亦希，宴游时岂辍。嘉此岁事和，乐哉民共悦。

览古极优游，言归日将昳。
题琵琶亭
郭明复（宋代）

香山居士头欲白，秋风吹分湓城客。
眼看世事等虚空，云梦胸中无一物。
举觞独醉天为家，诗成万象遭梳爬。
不管时人皆欲杀，夜深江上听琵琶。
贾胡老妇儿女语，泪湿青衫如著雨。
此公岂作少狂梦，与世浮沈聊尔汝。
我来后公三百年，浔阳至今无管弦。
长安不见遗音寂，依旧康庐翠扫天。
二十六日过新田
韩淲（宋代）

春风吹我过新田，往者从容已数年。历历幽花伴芳草，故交情味倍依然。
观牛渡江
孔平仲（宋代）

荷蓑而骑彼牧童，驱牛乱流江水中。徐行不复用鞭箠，母当其前犊后从。

浊波沄沄出头角，见者往往疑蛟龙。牛身千钧水不测，步步乃与丘陵同。

天机自然有所解，物理如此谁能穷。君不见轧荦山腹垂至膝，一马不能载其躬。

帝前每作胡旋舞，翩翩劲捷如旋风。
和周少晳咏梅韵五首
廖行之（宋代）

太息凋年雨木冰，岁寒心事属何人。
携筇试绕墙边树，喜见琼林第一春。
自夏徂秋苦雨兼答张孟奇汪公干庄静父韩孟郁 其一
区大相（明代）

共有愁霖唱，偏多滞客情。密云屯近塞，高溜迸层城。

行灶无黔突，朋车绝过声。何时披宿雾，见许过新晴。
贾庆甫以局事乘小船犯风波感其危而为诗且以相示仆亦于舟字韵和呈其卒章盖言有俟以慰贤劳之叹也
韦骧（宋代）

万顷风波一苇浮，发巢犹稳羡蒙鸠。唯余忘胆惊其说，况子轻身坐此舟。

轲戒立墙虽孝节，尊曾驱阪本忠谋。小官辛苦宜无念，自古高贤达以忧。
念奴娇 拜太白山人墓
曹溶（明代）

四山荒棘，犹争道、国士和诗葬处。冈势崚嶒吞云水，写就三秦处度。

弹遍青萍，兴来拂袖，不向人间住。几番花落，问春曾否如故。

莫恨短碣模糊，高冢麒麟，更销沉无数。历算古今谁寿考，百种输他词赋。

结客东南，长留生气，吹散泉台暮。一杯相酹，石门松鬣群舞。
红楼三首 其三
黎彭龄（明代）

诗成觅蝶题金翅，粘雨双飞落情字。瘦腰罢舞气未平，琵琶弦咽阿环醉。

当筵唤妾玉芙蓉，小语口脂来香风。庭前杨柳带泪栽，相对画眉各自工。
次韵叙李提刑往临先正治所并所闻先正论桃源事二首 其一
项安世（宋代）

畴昔拜臞仙，桃源问果然。洞非人世外，花在此心边。

寂寂蒸霞地，沉沉浴日天。南阳刘子骥，独泛问津船。
颂古十八首
释宝印（宋代）

一桡提起定纲宗，直得乾坤大地空。
只为夹山轻放过，至今四海错流通。
清晓行散
杨万里（宋代）

清晓东园政好嬉，忽然伫立小迟迟。
为逢咫尺青松上，无数群莺政乱啼。
吴醉亭谓余懒慢如嵇康以诗规劝叠韵为报
陈以豫（清代）

一枝暂借此栖身，为爱园亭少俗尘。对客嵇康生性懒，去官陶令不嫌贫。

君能知我应规我，才本低人敢傲人。且脱貂裘来换酒，主宾同醉玉壶春。
避暑报恩观
仲并（宋代）

万家九陌车尘中，丹甍碧瓦真人宫。
回廓小院略具体，清风爽人无能同。
殿檐密有杉松护，炎蒸纵酷来无从。
偶因谒客凌晨入，归迳往往侵昏钟。
道人坐稳知乐否，我生半世犹飘蓬。
茅檐与此异寒暑，分毫不透东南风。
退居十咏 其四 双松
赵抃（宋代）

少时亲手植双松，昼爱层阴夜听风。今日岁寒踰五纪，也应心似主人翁。
紫骝马送别易十八宝亭归湘南
李锴（清代）

紫骝马，金盘陀。湘南节士年最少，玉鞭燕赵轻经过。

雪花如掌北山落，错刀寒拭青莲锷。南枝早梅如雪飞，留君不住君且归。

春风香草丝满挽，此离别心伫君马蹄返。
闲思寄林古度
吴兆（明代）

一与西湖别，春风两度来。
曾栖山寺里，日日待花开。
用水精丸炷火灼丹田中
黄玠（元代）

仙人掌上水精丸，摘得金茎秋露颗。亦同阳燧大蛤珠，摩挲向日出真火。

冰台作炷丹田宫，流光直射如血红。梅花一夜孤根暖，却笑小还无近功。
怀三山友人
陈起（宋代）

春前深惜别，病后政无诗。
青又生菱角，红应熟荔枝。
鱼甘宾席暖，风逆客帆迟。
徒结连宵梦，邮音负所期。
为合密府判题赵子昂大字兰亭
方回（元代）

神奇变化莫若龙，屈蟠可藏螺谷中。
一声霹雳起头角，金鳞万丈横苍空。
右军禊帖不盈咫，善临摹者子赵子。
一觞一咏十九之，方如带玉满疋纸。
小字古称黄庭经，大字焦山瘗鹤铭。
小敛大纵出一手，譬如写真妙丹青。
写真但要写得似，小纖大浓皆可喜。
小如眼中见瞳人，大如镜中见全身。
奉赠萧二十使君
杜甫（唐代）

惜在严公幕，俱为蜀使臣。艰危参大府，前后间清尘。

起草鸣先路，乘槎动要津。王凫聊暂出，萧雉只相驯。

终始任安义，荒芜孟母邻。联翩匍匐礼，意气死生亲。

张老存家事，嵇康有故人。食恩惭卤莽，镂骨抱酸辛。

巢许山林志，夔龙廊庙珍。鹏图乃矫翼，熊轼且移轮。

磊落衣冠地，苍茫土木身。埙篪鸣自合，金石莹逾新。

重忆罗江外，同游锦水滨。结欢随过隙，怀旧益沾巾。

旷绝含香舍，稽留伏枕辰。停骖双阙早，回雁五湖春。

不达长卿病，从来原宪贫。监河受贷粟，一起辙中鳞。
和杨了廓解元
曹勋（宋代）

下帷闻说尽英奇，赋就三都墨未醨。
分比楚兰同讲学，文逾荆玉不遐遗。
豹藏烟雾聊相与，蚌剖珠玑要及时。
龙虎他年题淡墨，绿衣皂盖看风姿。
林
王炎（宋代）

乾健运元气，斗杓默回旋。千岁生一圣，半千生一贤。

间世有异生，天意非徒然。皇极在人心，俗学无自得。

天意兴斯文，公独抱深识。微言发绪馀，河汉浩无极。

士气久不振，罢软无刚风。天意眷吾君，公独奋精忠。

雷霆不能惊，正色撄神龙。膏泽不下流，闾阎有憔悴。

天意佑斯民，公独蕴慈惠。春风小披拂，万物回生意。

既赋以全德，必益以寿祺。其颜如渥丹，天意可测知。

再拜上黄堂，一洗玉屈卮。戬谷既鼎来，何以致祝辞。

在外守麟符，十连蒙宠绥。在内调金铉，四海无忧虞。

邦人丐公留，天子遄公归。臞儒愿控鹤，云路从先驱。
送金陵胡抚干仲芳
刘过（宋代）

故家凋丧后，初识澹庵孙。
玉树明庭角，冰澌吐话言。
荆州得上幕。楚壤带中原。
多欲附舟去，白鱼朱橘繁。
寄呈史太师二首 其一
张镃（宋代）

昔为金阙相，曾是玉皇师。近即维垣拜，还从彭祖期。

传闻风景胜，多赋洞天诗。肯示渔樵否，林间要勒碑。
临江仙
曹勋（宋代）

解。少间，月出云静，瞻天容如鉴。上喜，以诗句书扇，卧谨以临江仙歌之

连夜阴云开晓景，中秋胜事偏饶。十分晴莹碧天高。台升吴岫顶，乐振海门潮。

桂影一庭香渐远，四并都向今朝。宸欢得句付风骚。围棋消白日，赏月度清宵。
十四弟得书承已次东流赴省试因寄小诗呈推官承务弟
彭汝砺（宋代）

恰见蜘蛛喜，便知鸿雁来。大波窥汹涌，遥岫见崔嵬。

怀土欲心折，拆书先眼开。系舟龙化处，亭子旧名雷。
如心侄有诗因用韵
陈著（宋代）

越鸟不巢北，流水东不西。
人心胡不常，随世为昂低。
造物善戏人，如儿笑复啼。
行止当自适，何为尔栖栖。
登云锦阁有感
钱闻诗（宋代）

云锦同梯得旧游，旋供帘月泛琼瓯。
莫言官事兼私事，五老峰前一醉休。
禅人并化主写真求赞
释正觉（宋代）

止水怀月，空山吐云。
清白自若，高閒不群。
丘壑性灵兮猿鹤得伴，江湖情味兮鸥鹭相分。
寄损益川
顾逢（宋代）

休已灯难续，相传喜有师。
好诗谁共语，妙趣自能知。
步月频看影，听松无厌时。
山中名已出，莫悔出山迟。
龙虎山靖通庵前有古树腹空忽生新竹自腹中而出同山诸友吟咏甚多予乃继韵
陈宜甫（元代）

山中有古树，矫矫蟠深根。磅礴数十围，秀色何氤氲。

铁干霜雪老，苍皮苔藓痕。虚心守贞固，众木同推尊。

堂堂此君种，深感母子恩。四月剖胁生，苍苍凌天门。

胡为老龙精，养此幻小孙。拳拳慎怀抱，器质如瑶琨。

恐是孤竹君，见此再世魂。或疑费长房，化杖从飞奔。

峥嵘日已长，期汝未易言。清风满岩谷，直节挺乾坤。

扶持得神力，呵护严虎贲。俯怜老大身，有赖清荫存。

天寒藉垂芘，风撼为屏藩。相依若唇齿，气味同兰荪。

许容女萝附，削去荆棘繁。我歌美真宰，高标在淇园。
读贾太傅传 其二
释居简（宋代）

七日平城戒覆车，不容年少系单于。用贤勿贰君知否，不用何须叹不如。
句 其八
米芾（宋代）

孤屿水中圆，遥空海边阔。
偶兴四首
韩元吉（宋代）

桂花飘尽菊花黄，闲对芳丛静爱香。
堂下草深须一丈，会看春决满池塘。
老君十六变词 其十五
佚名（隋代）

十五变之时。西向教化到罽宾。胡国相厘还迦夷。侵境暴耗买育人。

男子守塞忧婆夷。吾入国中作善词。说化男子受三归。渐渐诱进说法轮。

剔其须发作道人。阳为和上阴阿尼。假作父母度僧尼。师徒相度理无私。

迁神涅槃归紫微。四镇安穆和我神。胡人思念长吁啼。铸作金像法我形。

三时入礼求长生。寂寂寞寞不应人。低头视地仰看天。大圣正真何时还。
栈道
杨岱（清代）

鸟道与天齐，盘云万壑低。层峦飞瀑下，空木乱猿啼。

山势危巴郡，边声隔陇西。可怜存辇路，烟雨草萋萋。
赋虞书歌
贾躭（唐代）

众书之中虞书巧，体法自然归大道。不同怀素只攻颠，

岂类张芝惟创草。形势素，筋骨老，父子君臣相揖抱。

孤青似竹更飕飗，阔白如波长浩渺。能方正，不隳倒，

功夫未至难寻奥。须知孔子庙堂碑，便是青箱中至宝。
挽尹冲元明府 其一
周一士（明代）

追欢梓里几连翩，岁厄龙蛇倍怆然。阅世乍云还乍雨，思君如砥复如弦。

兰桡冷落荷花片，月榭虚悬竹树颠。悟得此身如幻泡，始知遗蜕是生天。
涤愫 其五
郑樵（宋代）

八荒有礼乐，涂民以耳目。五政不得加，七赋不能育。

古今贵天常，最厌彼婴犊。嗟哉生不辰，沾顶滋觳觫。
三衢教授陈德召宠贶新篇兼辱寄惠古史赋三小诗为谢 其一
孙觌（宋代）

伐树已扫迹，种花今问津。一筇随卧起，四壁空无邻。

有怀平生游，老手妙斲轮。去搴柯山秀，尽作泮水芹。

裁诗问无恙，寄此岭头云。
秋夜吟
贯休（唐代）

如愚复爱诗，木落即眠迟。思苦香消尽，更深笔尚随。

饥童舂赤黍，繁露洒乌椑。看却龙钟也，归山是底时。
以诗句咏梅 一树横斜独可人
方蒙仲（宋代）

玉堂亦茅舍，未易得疏亲。且莫轻相可，梅非多可人。
法尔不尔
释重顯（宋代）

夏云多奇峰，干城冷相映。
借问诸禅僧，那箇堪凭定。
干城高锁月，夏云欲为雨。
若谓非全功，子细看规矩。
赠锦衣卫千户 其二
陈繗（明代）

气宇轩昂大丈夫，世家何愧执金吾。垂勋烨烨昭光烈，威武金金振帝都。

万马无声听号令，三军奉法任招呼。圣明昼日来三接，会见康侯赞庙谟。
题罗浮冲虚观化缘疏
李昴英（宋代）

仙去千年重此山，不禁风雨屋摧残。
金能点化空谈易，钱欠通神着力难。
支厦终非一木了，成裘未免众毛攒。
洞天有分人人到，轮奂峨嵯起笔端。
紫骝马
许彦国（宋代）

黄金络头玉为觼，蜀锦障泥乱云叶。花间顾影骄不行，万里龙驹空汗血。

露床秋粟饱不食，青刍苜蓿无颜色。君不见东郊瘦马百战场，天寒日暮乌啄疮。
糖多令
辛弃疾（宋代）

淑景斗清明。和风拂面轻。小杯盘、同集郊＿。著个＿儿不肯上，盘索要、大家行。

行步渐轻盈。行行笑语频。凤鞋儿、微褪些根。忽地倚人陪笑道，真个是、脚儿疼。
次韵晁单州诗六首 其四
刘攽（宋代）

多爱不忍缘爱奇，记人毫发忘瑕疵。垂老此心免愧己，起予它日亟言诗。

衣冠为子最青眼，兄弟数君仍白眉。瓠叶岂以菲废礼，鲜首燔炮为宛脾。
赠建宁妓唐玉
徐清叟（宋代）

上国新行巧样花，一枝聊插鬓云斜。
娇羞未肯从郎意，故把芳容半面遮。
题乌江汤泉寄老庵
贺铸（宋代）

西庵松竹深，薄暮更微雨。
山禽不畏人，嘲哳方对语。
而余倦宦者，罢日今可数。
京邑夙所怀，其如恶尘土。
行复念斯游，回头怅何许。
联辉阁诗
钱时（宋代）

拂拂精蓝护翠云，几番雷雨卧龙兴。
两贤高躅明千佛，三世传龙又一灯。
白社风流原有地，青编事业岂依僧。
山川姓字从兹响，看取天衢次第登。
汨罗遇风
柳宗元（唐代）

南来不作楚臣悲，重入修门自有期。
为报春风汨罗道，莫将波浪枉明时。
颂古十首
释行巩（宋代）

柴火煎熬担在身，相逢狭路不堪论。
淡烟落日青山外，满地难收刀斧痕。
奉和许给事夜直简诸公
崔颢（唐代）

西掖黄枢近，东曹紫禁连。地因才子拜，人用省郎迁。

夜直千门静，河明万象悬。建章宵漏急，阊阖晓钟传。

宠列貂蝉位，恩深侍从年。九重初起草，五夜即成篇。

顾己无官次，循涯但自怜。远陪兰署作，空此仰神仙。
乙卯端午十绝
刘克庄（宋代）

时服颁周府，薰弦奏舜廊。
未知新帖子，几首似欧阳。
壬子岁旱
强至（宋代）

熙宁岁壬子，春旱初可怪。
不雨讫夏尾，天地一炉鞴。
赤日裂厚土，黄埃没经界。
农夫望云霓，脰折意未懈。
侍中守北门，抚俗先罢瘵。
闵雨忧更深，遍祷剧斋戒。
老宫与佛庙，三日一往拜。
冠者厌於呪，褐者劳於呗。
雨应绝不闻，烦郁何由快。
凭谁诉天公，请执乖龙械。
句 其二
谢绛（宋代）

秋波下南浦，晓气望西山。
题江乡秋晓卷为李明远赋
丁复（元代）

满地寒霜水气昏，乱鸦啼起向前村。沙头白鹭机还动，未似熟眠深闭门。
读盛仲规遗诗
沈周（明代）

饭盘苜蓿漫阑干，自信书生骨相寒。远落荒州悲燕幕，老收微禄笑鲇竿。

一梳坠雪方归国，万事浮云又盖棺。灯下遗诗不堪读，读来句句与风酸。
咏槟榔
苏轼（宋代）

异味谁栽向海滨，亭亭直干乱枝分。
开花树杪翻青箨，结子苞中皱锦纹。
可疗饥怀香自吐，能消瘴疠暖如薰。
堆盘何物堪为偶，蒌叶清新卷翠云。
秋日临幸秘书省因成近体诗平处赐丞相史浩以
宋孝宗（宋代）

玉轴牙签焕宝章，簪绅侍列映秋光。
宴开芳阁儒风盛，坐对蓬秋逸兴长。
稽古右文惭菲德，礼贤下士法前王。
欲臻至治观熙洽，更罄嘉谋为赞襄。
题清足堂
许月卿（宋代）

秀翁今又以光名，窗外琅玕不欠清。
十八公松曾入梦，两三竿竹岂无情。
红尘不近春风瑟，翠色能添夜雪灯。
我欲钓竿蓑笠去，斸分烟雨子还能。
卜算子
朱敦儒（宋代）

陌上雪销初，才得江梅信。翦彩盘金院落香，便觉烧灯近。

乐事眼前多，春酒今年胜。好趁迎梅接柳时，满引金杯饮。
云根
徐安国（宋代）

出岫俄生一片阴，拄筇行到水穷寻。千年留得深根在，盘古埋藏古涧心。
远游
陆游（宋代）

远游行复岁华新，懒学刘郎问大钧。一点不蒙稽古力，十分合作卧云身。

苦寒与酒渐增价，小雨为梅先辟尘。拟佩一壶江路去，花边醉堕白纶巾。
秋夜对客
苏观生（明代）

木叶已脱尽，凄然秋独深。对君明月夜，感我岁寒心。

海角迷归路，天涯失暮砧。夜长浑不寐，拔剑舞寒林。
跋渔村晚景潇湘夜雨图
方翥（宋代）

云昏雨暗黄芦渚，沙碛风高人断渡。
一叶扁舟忽下来，落日还收钓筒去。
收尽沙头白鸟飞，蒹葭暮雪满蓑衣。
千门万户拥被卧，独钓寒波人未归。
蔷薇黄头鸟图为陆伯川作
徐庸（明代）

东飞西走忙乌兔，节序相催等闲度。牡丹开后到蔷薇，九十春光看已暮。

蔷薇花开好颜色，袅袅枝条带清露。倾城倾国疑解语，朵朵含娇逞豪富。

美人约伴来寻芳，目转秋波重相顾。玉纤欲折愁剌多，顿使金莲驻微步。

黄头小鸟最有情，赪色鲜明烂毛羽。秾纤多处共飞来，似惜繁华幸遭遇。

声音虽微亦可怜，几度频听隔雾烟。才誇善斗著雄健，性洁竟无应土污。

及时饮啄亦自足，何必翱翔九霄路。古人适兴在花鸟，往往挥毫著词赋。

传世文章五色辉，名重斗山起兴慕。今时何人称画师，能解写真入缣素。

微香雅韵惊彷佛，玩物黾勉题新句。句成一笑抛残书，风动芸窗落苍蠹。
回乡偶书·其二
贺知章（唐代）

离别家乡岁月多，近来人事半消磨。
惟有门前镜湖水，春风不改旧时波。
端午内中帖子词·太上皇后阁
王珪（宋代）

平明三殿进觞初，玉女傍边捧道书。
探得长生太清箓，同扶皇历万年馀。
谢季左司笔墨
晁说之（宋代）

韩扬州，萧剑州，相忘终日梦悠悠。
何如微季掾三府，国誉乡评坐以收。
不忘笔墨高人兴，为道明珠无昧不。
和杜孝锡展江亭三首
韩维（宋代）

惊鹭飞鸣避画桡，游人笑语过朱桥。
买家园里花应谢，绿遍墙头野杏梢。
海南碧琉璃瓶
孔平仲（宋代）

手持苍翠玉，终日看无足。秋天长在眼，春水忽盈掬。

莹然无埃尘，可以清心曲。有酒自此倾，金樽莫相渎。
孤儿行
徐时栋（清代）

孤儿生命一何苦，什伯成群作囚虏。孤儿命苦儿不孤，孤儿各有母与父。

父母看儿如掌珠，饥食肉麋寒衣襦。忽遭丧乱抱儿走，相逢狭巷被牵驱。

男为役夫女为妻，夺儿怀中儿哀啼。大儿十岁小六七，队队抱上城楼栖。

城西酒佣旧相识，昨来山中面黧黑。为言身经十日俘，絷在城楼饷儿食。

群儿哀啼声声续，哀极声低音亦促。每当啼急不忍听，一呼贼来无敢哭。

此时景状尤惨然，不知贼复何心肝。西城去此七十里，啼声尚犹吾耳边。

吁嗟乎！严陵昔岁贼麇至，十岁小儿都弃置。当时收刺懵懂军，其最少年十一二。

而今网罗及幺么，破巢下更无完卵。乳臭小儿何罪辜，一朝羁绁撄天祸。

城楼百尺高入云，黑云低压城楼昏。上有青天下黄口，哭声如雷天不闻。
和文与可洋州园亭三十咏 二乐榭
苏辙（宋代）

动静惟所遇，仁智亦偶然。
谁见二物外，犹有天地全。
阌乡县留题陶氏林亭
王禹偁（宋代）

年来恩例得量移，只合高歌不合悲。
清长盈虚存大易，东南西北有先师。
未抛轩冕终妨道，偶见林泉且赋诗。
何事阌乡住三日，吟情难拾竹边池。
行香子
明本（元代）

玉殿琼楼。金锁银钩。总不如、岩谷清幽。蒲团纸帐，瓦钵磁瓯。

却不知春，不知夏，不知秋。

万事俱休。名利都勾。翼攀缘、永绝追求。溪山作伴，云月为俦。

但乐清闲，乐自在，乐优游。
有虫
吕南公（宋代）

堂阴阚曲沼，其浸可滥觞。有虫宅其间，游息能自将。

名号乱龟鳖，形躯亚蜣螂。何知一生微，颇以气调张。

秋风七八月，泓浸稍减常。低回尚飘然，未若谋穴藏。

十月水泉竭，泥沙暴枯霜。迷迷旧坻堮，影迹类已藏。

延绵盈昃多，天雨断霈霶。皆言此虫绝，躯壳应碎僵。

咨嗟亦含气，所托异慨慷。迩来节令改，泰卦直春阳。

甘霖一夕飞，灌注成濊汪。凌晨沼面涨，虫辈早奋扬。

上下逞风操，同形喜相望。如知出处时，故以偪仄忘。

余尝舍其侧，终始得瞻相。因思物理深，未易草草量。

江海非不大，其鱼每屠伤。此沼固褊浅，其虫乃灵长。

浮生短与修，有命不可襄。运数苟未尽，忧悲岂其戕。

安危与时俱，穷达须预防。所以真至人，如往皆暇遑。
白鹿得萱花
李石（宋代）

白鹿山头一望平，归来衣袂作风馨。
庭萱岩桂方争秀，总入观音净水瓶。
杂咏一百首·广成子
刘克庄（宋代）

不能战涿鹿，聊复隐崆峒。
挥手谢轩帝，毋烦顺下风。
愚溪对
柳宗元（唐代）

柳子名愚溪而居。五日，溪之神夜见梦曰：“子何辱予，使予为愚耶？有其实者，名固从之，今予固若是耶？予闻闽有水，生毒雾厉气，中之者，温屯沤泄，藏石走濑，连舻糜解；有鱼焉，锯齿锋尾面兽蹄。是食人，必断而跃之，乃仰噬焉，故其名曰恶溪。西海有水，散涣而无力，不能负芥，投之则委靡垫没，及底而后止，故其名曰弱水。秦有水，掎汩泥淖，挠混沙砾，视之分寸，眙若睨壁，浅深险易，昧昧不觌。乃合泾渭，以自漳秽迹，故其名曰浊泾。雍之西有水，幽险若漆，不知其所出，故其名曰黑水。夫恶、弱，六极也。浊，黑，贱名也。彼得之而不辞，穷万世而不变者，有其实也。今予甚清且美，为子所喜，而又功可以及圃畦，力可以载方舟，朝夕者济焉。子幸择而居予，而辱以无实之名以为愚，卒不见德而肆其诬，岂终不可革耶？”

柳子对曰：“汝诚无其实，然以吾之愚而独好汝，汝恶得避是名耶！且汝不见贪泉乎？有饮而南者，见交趾宝货之多，光溢于目，思以两手攫而怀之，岂泉之实耶？过而往贪焉犹以为名，今汝独招愚者居焉，久留而不去，虽欲革其名，不可得矣。夫明王之时，智者用，愚者伏。用者宜迩，伏者宜远。今汝之托也，远王都三千余里，侧僻回隐，蒸郁之与曹，螺蚌之与居，唯触罪摈辱、愚陋黜伏者，日侵侵以游汝，闯闯以守汝。汝欲为智乎？胡不呼今之聪明、皎厉、握天子有司之柄以生育天下者，使一经于汝，而唯我独处？汝既不能得彼而见获于我，是则汝之实也。当汝为愚而犹以为诬，宁有说耶？”

曰：“是则然矣，敢问子之愚何如而可以及我？”

柳子曰：“汝欲穷我之愚说耶？虽极汝之所往，不足以申吾喙；涸汝之所流，不足以濡吾翰。姑示子其略：吾茫洋乎无知。冰雪之交，众裘我絺；溽暑之铄，众从之风，而我从之火。吾荡而趋，不知太行之异于九衢，以败吾车；吾放而游，不知吕梁之异乎安流，以没吾舟。吾足蹈坎井，头抵木石，冲冒榛棘，僵仆虺蜴，而不知怵惕。何丧何得？进不为盈，退不为抑，荒凉昏默，卒不自克，此其大凡者也，愿以是污汝可乎？”

于是溪神沉思而叹曰：“嘻！有余矣，是及我也。”因俯而羞，仰而吁，涕泣交流，举手而辞。一晦一明，觉而莫知所之，遂书其对。
送九译禅友还里葬母兼订重来之约
成鹫（清代）

年过三十不闻道，少壮蹉跎忽复老。善哉之子正当时，出世不迟还不早。

生来十八解破家，自笑平生白鼻騧。儒门澹薄收不起，章逢换取僧袈裟。

昨日潘生今九译，梵语华言明历历。翻成一藏盌脱丘，此土西天浑不识。

东林老僧老古锥，被他唤作阿阇黎。相逢有口但挂壁，喃喃作白称毗尼。

毗尼不入丹霞耳，未能免俗聊尔尔。等閒拈出衣中珠，贫儿暴富还乡里。

还乡生计当何如，杯棬有恨徒区区。荆棘丛中问封树，烟霞堆里待安居。

安居乃在夏三月，春寒过眼成炎热。中閒冷煖谁得知，待子重来为子说。
西江月（次蔡仲明韵）
姚述尧（宋代）

红叶漫随风舞，黄花不畏霜凋。诗人把酒竞招招。更欲移尊藉诗。

醉里谪仙兴逸，夜深归骑声呶。孟公投辖未相饶。不放秋光便老。
瀹雪诗
张宁（明代）

总是金山与惠山，源流无不历尘寰。从来天一清凝味，只在陶生茗瀹间。
正月十五日与兄弟清坐灯下不饮取黄精荔子甘
李弥逊（宋代）

龙楼曾侍赭黄衣，内竖传柑拜舞时。
空嗅清香愁永夜，梦魂何处觅丹墀。
题开圣寺
李涉（唐代）

宿雨初收草木浓，群鸦飞散下堂钟。

长廊无事僧归院，尽日门前独看松。
梅花集句 其四十九
李龏（金朝）

暗香时复过窗纱，不是桃花与李花。试问花枝何处好，病来帘外是天涯。
杂咏一百首·庞公
刘克庄（宋代）

采芭栖迟稳，燃萁篡夺危。
景升不受子，却念德公儿。
农圃歌
陆游（宋代）

我不如老农，占地亩一锺。
东作虽有时，力耕在兹冬。
张灯观夜织，高枕听晨舂。
时时唤邻里，旨蓄亦可供。
我不如老圃，父子日相从。
一鉏万事足，不求定远封。
春泥翦绿韭，秋雨畦青菘。
放筋有余味，岂不烹噞喁？乃者半年病，清镜满衰容。
尘生一緉屐，壁倚一枝筇。
惟有呻吟声，和合床下蛩。
青灯照兀兀，布衲聊自缝。
夜雨
陆游（宋代）

暮雨萧萧集瓦沟，空阶点滴送清愁。
何由乞得须臾睡，直到窗明滴未休。
石室洞
叶林（宋代）

低垂石室洞，杖屦易跻攀。
有路穿云窟，无门对月关。
谁骑仙鹿去，我笑国蜗跧。
若使今犹昨，清宵闻佩环。
登滕王阁
严羽（宋代）

高阁冯空浩荡开，当时遗迹几荒苔。烟含晚市悠悠见，沙带澄潭渺渺回。

此日登临分壮气，百年沦落忆雄材。可怜万古神交意，日暮荒凉一叹哀。
履道见和复答之十首 其九
释德洪（宋代）

与君居相连，长恨笑谈阻。作诗歌追踪，人笑学画虎。
凤凰台上忆吹箫·美人胸
况周颐（清代）

酥嫩云饶，兰香粉著，罗裙半露还藏。乍领巾微褪，一缕幽香。依约玉山高并，皑皑雪、宛在中央。难消遣，填膺别恨，积臆春伤。
闺房。别饶光霁，只风月叨陪，侥倖檀郎。更三生慧业，锦绣罗将。云是扫眉才子，浑不让、列宿文章。论丘壑，遥山澹浓，占断眉场。
和仲良催看黄才叔秀才南园牡丹
杨万里（宋代）

愁雨留花花已阑，作晴犹喜两朝寒。
山城春事无多子，可缓黄园探牡丹。
水龙吟 九月八日宿清风店
万树（清代）

去时杨柳依依，我来摇落霜风飐。桑干桥外，葫芦河畔，暮蝉声惨。

景物何堪，树犹如此，客愁谁念。看鹑衣未改，鹿囊如故，惟添得，黄尘染。

泪与露珠同落。忽惊眸、菊擎新艳。柴桑何处，举头惟见，雁行鸦点。

明日重阳，登高无我，酒坛欢欠。叹黄昏麦饭，蛛丝鼠迹，宿清风店。
寄龚漕六首
吴芾（宋代）

贡院门前并北湖，有田百亩却荒芜。
愿君种取花千树，付与邦人作画图。
送性上人归巴陵独松庵
杨士奇（明代）

老襌心湛寂，身被七条衣。端坐无言说，谁知精道机。

初来鹦渚见，又问岳阳归。应忆松庵下，诸僧候锡飞。
沁园春
刘氏（宋代）

我生不辰，逢此百罹，况乎乱离。奈恶因缘到，不夫不主，被擒捉去，为妾为妻。父母公姑，弟兄姊妹，流落不知东与西。心中事，把家书写下，分付伊谁。

越人北向燕支。回首望、雁峰天一涯。奈翠鬟云软，笠儿怎带，柳腰春细，马性难骑。缺月疏桐，淡烟衰草，对此如何不泪垂。君知否，我生於何处，死亦魂归。
次戴双湖子陵高长句
朱朴（明代）

子陵高，高于山，深于水，竿头一丝缕，力能回挽两汉之清风。

羊裘蒙茸不为贱，麟阁嵯峨安足崇。君臣义分本鱼水，朋友意气犹云龙。

富春之田可以饱我腹，桐江之水可以洁我衷。客星入座犯天子，物色想像由良工。

古人有至论，仕者乃为通。唐尧世远荣禄驰，剩见此老巢由同。

吾闻七里滩前利名路，纷纷冠盖时相逢。低头顿足不敢蹑崖岸，上有子陵先生一亩烟霞宫。

光华高出日月上，气节直与乾坤终。君不见汉家宫阙芜已尽，寒云蔓草迷秋宫。

子陵钓台至今在，伟哉万古真英雄，呜呼伟哉万古真英雄。
还鲜于蹈夫诗编
王之望（宋代）

百首新诗句句妍，追还江左一千年。
春归池草难专美，冷入江千称所传。
一字人知吟不到，八分我喜录成编。
西为所得真多矣，满箧今藏锦绣篇。
马上遇雨
宋祁（宋代）

万瓦凉声挫暑威，轻风斜湿看茸题。
禁沟花咽先闻溜，驰道沙平久未泥。
拂水有纹飞燕下，翻珠不定紫荷低。
城阴雾密千门掩，更恐归骖五里迷。
句 其二
孔平仲（宋代）

斜拖阙角龙千尺，澹抹墙腰月半棱。
送邹给事
陈宓（宋代）

皇天祐我宋，衮衮生巨人。正学迈贾董，彤庭亲选抡。

声名喧宇宙，勋业见寅亮。伟哉吕与李，王陈踵经纶。

文章特馀事，德行金玉纯。文靖有雅量，风云际熙辰。

所以到圣治，唐虞俗再淳。先生轶前驾，学力欺孟荀。

平生事靖退，墨头自要津。群小竞狐媚，佳兵媒其身。

挺然出正论，玉色垂大绅。银台凛风驳，世仰凤与麟。

直道志丘壑，通涂辍枢钧。岂为一己计，宁牧千里民。

泉山号大郡，氓贾甲七闽。以宽则容奸，急则鳏寡颦。

先生得其道，三年政和均。孰疾不得医，孰屈不得伸。

餐药置左右，砂芹不再陈。建阁储六籍，凿井膏城闉。

巍巍百雉堞，楼橹俄一新。海壖亦有学，穷邑增廪囷。

百废已具举，一毫不惊尘。此特以迹言，孰识襟怀春。

下士有一善，不啻连城珍。斯民有一隐，不啻闻频呻。

遂令无远迩，士民尽归仁。四海望霖雨，行当趋紫宸。

皋夔踵高躅，岂特诸子伦。某也未闻道，一官尝苦辛。

蹉跎二纪馀，抱志几郁湮。得宰山水县，低头抚凋贫。

连岁田少收，输殿不见嗔。顷年有疑狱，口讷愧訚訚。

高明一垂照，三囚脱死濒。缪政了无术，教条每知遵。

罪戾惧不免，荐扬果何因。感恩方激切，归辕遽攀轮。

焦桐既蒙盼，寿或柏与椿。敢不自奋励，冀陪东阁宾。
雨中移竹
梅尧臣（宋代）

荷锸冒秋霖，萧条移翠竹。
欲分溪上阴，聊助池边绿。
中散林未开，子猷心已足。
青青谢栽培，岂愧凡草木。
过采石题谪仙楼时门人刘宪石为太平守出饯于此因步青莲韵 其二
黄锦（明代）

偶乘彩鹢一登游，仰止高山俯碧流。世事滔滔浑似水，百年碧碧几如丘。

却怜地主仝刘宠，为爱清尊泊祖洲。此日相逢须尽醉，明朝分袂不胜愁。
夜炉
宋庠（宋代）

风窗夜永烛飘煤，坐拥空炉暖冻杯。
束緼未求曹相火，冥心将冷子綦灰。
禅床隐灶徒惊俗，曲突徙薪枉备灾。
馀烬欲销微霰集，燎薰援锦忆平台。
临江仙 其二 寄题施湖西愚楼
丁澎（清代）

昔日愚公曾有谷，竹楼更起洪州。宦游人尽恋风流。

携琴千日酒，种秫百花洲。楼外萧滩楼上月，开帘几对闲鸥。

登斯楼也乱云浮。有山官舍里，巢许亦淹留。
上安晚节丞相三首
释道璨（宋代）

清於独鹤瘦於梅，小袖春衫晋样裁。
推出柴车人不指，前身曾住洛中来。
大观宗祀明堂五首 配位奠币用《信安》。
郊庙朝会歌辞（宋代）

肇祀明堂，告成大报。颙颙祗祗，率见昭考。涓选休辰，齐明朝夕。

于惟皇王，孝思罔极。
又次韵宋茂叔送行五绝兼谢修叔
赵蕃（宋代）

前年过语漫匆匆，今喜追随数日同。
诗里固知俱有味，酒边宁复重言功。
锦标归（待雪）
曹勋（宋代）

风搅长空，冷入寒云，正是严凝初至。围炉坐久，珠帘卷起，准拟六花飞砌。渐苒苒晴烟，更暗觉、远天开霁。阻琼瑶、不舞蓝田，但有蟾华铺地。

想像如今剡溪，应误幽人访客，轻舟闲舣。翠幕登临处，散无限清兴，顿孤沈醉。念好景佳时，谩望极、祥霙为瑞。却梅花、知我心情，故把飞英飘坠。
三山
贺铸（宋代）

南朝凤皇台，置酒昔高会。
酒酣望三山，宛在青山外。
长哦谪仙吟，如啖鲸鲵鱠。
明日信东风，孤帆出其背。
荒戍接江濆，开门适相对。
鼎足跱长川，不为舟楫碍。
雨阳云吞吐，早晏潮进退。
万古免浮沈，曾微拚鳌戴。
伊余厌尘坌，闭目何可奈。
爽气豁襟灵，山乎吾有赖。
尝闻晋阿童，万舻飞戈快。
径造此山陲，沧波为之隘。
顾我疲软姿，功名让前辈。
玄晖昔凭眺，物色颇有在。
他时挂武冠，刀剑行且卖。
山价略可酬，庵栖谢当代。
远持三山矶，况彼七里濑。
犹得傲狂奴，吾无故人待。
游洪山寺
李质（唐代）

洪山佛殿晓鸣钟，蹑蹬登临叩远公。绿水西来演不二，青莲南涌透禅宗。

天花乱落芙蓉外，龙藏深涵咒钵中。我欲步虚超上乘，却惭尘梦未能空。
题黄山谷三游洞题名 其二
黄绍箕（清代）

万镞离弦韵有余，鹤铭雁塔势萦纡。此行人与书俱老，悟入长年打桨初。
过鸿仪寺
晁冲之（宋代）

折苇枯荷倒浦风，黑云垂雨挂长虹。山僧生养池鱼看，不许游人学钓翁。
观棋
贯休（唐代）

逸格格难及，半先相遇稀。落花方满地，一局到斜晖。

褚胤死不死，将军飞已飞。今朝惭一行，无以造玄微。
晋高祖
王十朋（宋代）

玉帛和蕃辱已深，那堪割地侈戎心。关南一陷腥膻后，遗患寥寥直至今。
金山行（润州金山寺，寺在江心）
窦庠（唐代）

西江中氵霝波四截，涌出一峰青堞土臬。外如削成中缺裂，
阳青发生阴青结。是时炎天五六月，上有火云下冰雪。
夜色晨光相荡沃，积翠流霞满坑谷。龙泓彻底沙布金，
鸟道插云梯甃玉。架险凌虚随指顾，榱桷玲珑皆固护。
斡流倒景不可窥，万仞千崖生跬步。日华重重上金榜，
丹楹碧砌真珠网。此时天海风浪清，吴楚万家皆在掌。
琼楼菌阁纷明媚，曲槛回轩深且邃。海鸟夜上珊瑚枝，
江花晓落琉璃地。有时倒影沈江底，万状分明光似洗。
不知水上有楼台，却就波中看闭启。舟人忘却江水深，
水神误到人间世。欻然风生波出没，瀖濩晶莹无定物。
居人相顾非人间，如到日宫经月窟。信知灵境长有灵，
住者不得无仙骨。三神山上蓬莱宫，徒有丹青人未逢。
何如此处灵山宅，清凉不与嚣尘隔。曾到金山处处行，
梦魂长羡金山客。
巡边 其三
长善（清代）

去年枹鼓报仓黄，驿骑喧腾羽檄忙。稍喜从天下飞将，更闻清野到穷乡。

数声晓角高峰月，万帐平沙午夜霜。自古筹边须善策，令严刁斗重周防。
摸桩行
彭淑（清代）

夜半黑风吹怪雨，前驱豺狼后猛虎。鸺鹠啸群作人语，妖狐头戴髑髅舞。

犬不吠，鸡不号，鬼伯叩门求其曹。以火来照挥霜刀，杀人如草无喧嚣。

东邻杀尽西邻及，问客何来开门揖。千门万户排闼入，男妇骈头但柴立。

尸骸撑拄如丘山，祝融入夥飞炎烟。以人为烛光灼天，群魔血牙饱腥膻。

千牛炙，万石倾，上马扪腹腹彭亨。平原广广纵且横，不闻哭声闻笑声。

摸桩摸桩在何处，千村万落条条路。白莲花死不回顾，摇旗打鼓前头去。
喜会故友
刘应时（宋代）

邂逅相逢不作难，地炉握手话悲欢。
朝廷已育相如赋，朋旧犹悲范叔寒。
剪剪秋花多胜韵，累累霜实尚微酸。
小春天气能来否，同访山家苜蓿盘。
踏莎行 秋暮雨霁，偕柔嘉娣游河渚
钱凤纶（清代）

云暗山光，风和竹韵。晚来庭院寒成阵。玉纤无力整残妆，倩人花下扶蝉鬓。

为爱登临，顿消愁闷。烟霞似与蓬莱近。昨宵雨过嫩苔生，归来踏得双鸳润。
初归跃马涧招长干忠公
陈昂（宋代）

万事不如意，方知无事闲。
傍墙分暖日，移榻就春山。
黄鸟飞初下，清泉汲正还。
题书寄开士，带月掩柴关。
雪 其七
杨公远（宋代）

喧呼童稚塑狮儿，髣髴形模便有威。枯炭点睛铃用橘，酒杯叠叠印毛衣。
太常引·西湖烟水茫茫
奥敦周卿（元代）

西湖烟水茫茫，
百顷风潭，十里荷香。
宜雨宜晴，宜西施淡抹浓妆。
尾尾相衔画舫，
尽欢声无日不笙簧。
春暖花香，岁稔时康。
真乃上有天堂，下有苏杭。
绍兴祭风师六首 其一 迎神用《欣安》。
郊庙朝会歌辞（宋代）

夫物絪缊，神气挠之。谁欤其司，维南之箕。俶哉明庶，我祀维时。

我心孔劳，神其下来。
送人秩满之京二首 其二
胡奎（元代）

凤皇出丹穴，文采何翩翩。朝栖岘山树，夕饮汉江泉。

一朝衔瑞图，飞鸣凌紫烟。双阙九天上，冠盖如星联。

朝回有馀暇，早寄琼琚篇。
和程德裕颂五首
黄庭坚（宋代）

石田耕种难成稻，荼蓼栽来只苦辛。
万物一家真富贵，使君见後却清贫。
湖上今岁游人颇盛戏作
陆游（宋代）

台府官醅岁岁新，兰亭春胜镜湖春。
三山小瓮虽堪笑，也向湖边作醉人。
泛宅
曾几（宋代）

芗林新赐宅，春水向鸥前。
不是萧何第，元非范蠡船。
次韵和秀上人游南五台
司空图（唐代）

中峰曾到处，题记没苍苔。振锡传深谷，翻经想旧台。

危松临砌偃，惊鹿蓦溪来。内殿御诗切，身回心未回。
卜算子
陈师道（宋代）

摇风影似凝，带雪香如抱。开尽南枝到北枝，不道春将老。

飘飖姑射仙，谁识冰肌好。会有青绫梦觉人，可爱池塘草。
裴端公使君清席，赋得青桂歌送徐长史
皎然（唐代）

昔年攀桂为留人，今朝攀桂送归客。秋风桃李摇落尽，

为君青青伴松柏。谢公南楼送客还，高歌桂树凌寒山。

应怜独秀空林上，空赏敷华积雪间。昨夜一枝生在月，

婵娟可望不可折。若为天上堪赠行，徒使亭亭照离别。
后宫词
白居易（唐代）

泪湿罗巾梦不成，夜深前殿按歌声。
红颜未老恩先断，斜倚薰笼坐到明。
晤熊岳军尉法麟二首 其二
金朝觐（清代）

入望南天净楚氛，驰驱霜雪旧从军。每从王事思将父，恰有臣身足报君。

数语论交应白首，十年壮志附青云。曾经戎马干戈地，不尽酸心吊古文。
过司竹监有怀王监正之
杨慥（金朝）

不见崧丘跨鹤仙，才名留得万人传。春郊渍酒伤今日，夜雨论文记昔年。

宰树谩悬公子剑，高山已绝伯牙弦。故居修竹青青在，寂莫终南落照边。
次韵曼卿冬直因以勉赠
胡宿（宋代）

八舍严周卫，千门肃汉闺。金胥催递宿，玉羽伴归栖。

禁树惊寒敛，仙云拂夜低。星河紫墙外，霜月碧城西。

汲字纷难整，钧音恍易迷。有人歌白雪，此曲妙清溪。

文献初登亮，君王益徇齐。因知函鼎器，那复久烹鸡。
健妇打虎行
田延年（清代）

林深月黑风撼山，健妇乳儿茅屋间。虎听儿啼夺门入，虎入风回门自关。

健妇见虎胆如斗，手掷小儿姑向后。急取炉中未烬薪，带火狂呼驱虎走。

人既抽薪虎欲咥，转身一挥鹰隼疾。毛焦肉灼气已衰，争奈门关不得出。

大吼一声天地秋，人来虎往不能休。举薪乱击虎狂跃，满室红飞火绣球，夫从外至疑有寇，见虎犹疑他野兽。

虎趁门开逸且奔，妇几一蹶不可救。吁嗟乎！健妇虽健妇人耳，胡为彊梁遂至此。

此时健妇知有子，知有子，虎可制。见虎时，骑虎势。
取凉二绝
洪咨夔（宋代）

平湖水则减三分，尚欠红蕖一段云。
万斛波光自吞吐，月明亦足张吾军。
点绛唇 春雨
徐喈凤（清代）

紫媚红嫣，园林正好春如绣。夜来雨后，孤枕惊檐溜。

晓起凭栏，寒气侵衫袖。阴云厚，沈沈长昼，花与人同瘦。
自作真赞
邵雍（宋代）

松桂操行，莺花文才。
江山气度，风月情怀。
借尔面貌，假尔形骸。
弄丸馀暇，闲往闲来。
重阳
戴复古（宋代）

茱萸半紫菊花黄，时节催人日夜忙。
便使老夫年满百，无过二十二重阳。
离池州过长围岭
韦骧（宋代）

孤城西出夕阳偏，岭上行行思渺然。草木高低共秋色，江湖左右各天边。

凌风短鬓无由掠，投宿轻蹄不用鞭。一簇人烟紫岩驿，解鞍聊看月婵娟。
蕃丙午冬分宜见公度簿公尊兄已而邂逅于宜春
赵蕃（宋代）

近事真堪深骇，欲言未可轻论。
唤起庄周蝶梦，多由杜宇啼魂。
梁山客邸雨后月色佳甚寄怀及甫
程公许（宋代）

雨过青空月一痕，风襟留爽到黄昏。
持杯未晏思玄度，今夜微吟何处村。
蔡将军歌
徐夔（清代）

浔江万重山，门户争一峡。贼兵巢其中，出没猿猱捷。

将军慷慨真人雄，南入百粤西擒戎。有子骁勇如奉叔，前身应是周盘龙。

均房山断无钩梯，三军前行路欲迷。大星昨夜陨如火，黄云闇闇天为低。

豺狼转多路转恶，将军勇气十倍作。左右盘空总宝刀，头颅满地驰风飙。

深林密箐伐鼓急，战马悲鸣军吏泣。仰天拔剑振臂呼，血溅苍穹据鞍立。

长君年少忠勇俱，义激诸军驰百夫。背风髑髅血模糊，深入贼巢执其俘。

咸阳一炬狐兔尽，大藤险恶今坦途。男儿要自获死所，惨澹阴风足千古。

卞壸握爪谁其俦，温序衔须此可数。军前将士手口瘏，陇上歌成血泪枯。

矢穷兵尽无时无，如公父子真丈夫，呜呼！如公父子真丈夫！
八月十六夜饮王阳明馆
杭淮（明代）

素月殊未缺，皎皎银汉光。照见庭中席，浮杯宛清扬。

对此辄复醉，高歌激清商。时节忽已迈，白露沾衣裳。

人生有离别，此乐不可常。月高更起舞，庶终清夜长。
破戒后明仲劝作诗韵
李东阳（明代）

自别词林老冰玉，尘满胸中数千斛。忽传健檄督我诗，我诗未成君累幅。

苦君相操如湿束，强将冠屦加老禅，顿使茹荤兼食肉。

平生此事性所好，纵使戒心宁戒目。刘伶断酒忍解酲，虞七废书犹画腹。

群公左袒才两人，后有修撰前侍读。向来论议各反复，老将深机信神速。

始知诗酒非俗事，诗亦可作酒可盝。此语虽佳恨不除，悔却从前三月俗。

即当载酒携我诗，来听高谈如炙毂。
萱草
张良臣（宋代）

雪色侵凌绿剪芽，枝抽寒玉带金葩。
北堂回首伤心处，却复令人恨此花。
秋日杂诗三首 其一
皇甫涍（明代）

幽居测时化，节逝一何速。轻叶委前墀，远郊气已肃。

临窗启玄委，披襟会深瞩。悠扬丽秋晖，凝光荡岩澳。

草虫鸣空隅，悲人咏浚谷。驾言泛桧楫，乘流开情蓄。
奉和简斋大兄见贻元韵
袁杰（清代）

地隔乡关梦解通，忽来诗讯自南中。宦游结宅邻江令，归隐名墩属谢公。

旧约未忘联舍月，新吟频忆对床风。只应岁晚相依乐，剩许追陪玉局翁。
九锁步虚词·第五通真锁
陈洵直（宋代）

神气化虚晃，太上尊玉宸。
练此沈下质，感彼元上春。
灵液反流用，偃息昆阆津。
五锁度灵钥，滞散潜通真。
季共闻余赋五诗犹未之见以三诗见索因次其韵 其三
周紫芝（宋代）

杨梅卢橘自成双，敢与冰纨作雁行。莫怪老翁频著句，书生说食是膏肓。
送昙秀
苏过（宋代）

三年避地少经过，十日论诗喜琢磨。自欲灰心老南岳，犹能茧足慰东坡。

来时野寺无鱼鼓，去后闲门有雀罗。从此期师真似月，断云时复挂星河。
送福建张比部
王安石（宋代）

画船箫鼓出都时，万里惊鸥去不追。
却望尘沙应驻节，会逢山水即吟诗。
长鱼俎上通三印，新茗斋中试一旗。
只恐远方难久滞，莫愁风物不相宜。
高宗郊祀前朝享太庙三十首 其二十七 尚书彻豆用《丰安》。
郊庙朝会歌辞（宋代）

熙事既成，嘉笾告彻。洋洋来临，蔼蔼布列。配帝其功，在天对越。

允集丛釐，万邦和悦。
久雨妨於农收，因访子上有叹
杨万里（宋代）

君能过我意殊倾，我每看君脚便轻。
若为泥涂断还往，端令老病底心情。
未霜杨柳秋犹碧，既雨芙蓉晚更明。
旱岁嫌晴不嫌熟，今年教熟不教晴。
早起读古诗用韵写怀
屠侨（明代）

仲夏天郁蒸，梅雨苦不歇。何处望高堂，清晨梳白发。

为客已如家，经年不以月。生涯谋道疏，身世逐尘没。

何当凌风举，两手挥巨阙。
食新
陆游（宋代）

龙钟好在梦中身，剩喜今年又食新。不用更烦人祝鲠，轮囷瓜瓠是常珍。
晚泊
赵汝鐩（宋代）

篙师言已晚，岂可更贪程。
风起且须泊，滩多未易撑。
星河明夜色，葭苇撼秋声。
回首人千里，通宵梦不成。
自和效颦一首
刘克庄（宋代）

未爱京师传子真，园池冷落户庭贫。神仙疑是丹丘子，年纪高庭绛县人。

春去似催花送老，岁荒聊喜麦尝新。晚知嵇阮非酣畅，名与杯中物孰亲。
寄李叔器兼寄毛伯明张王臣康叔临三首 其三
赵蕃（宋代）

向来相别恨匆匆，别复长思讲学功。江水无由致双鲤，春风又是起归鸿。
朝谒太清宫九首 其四 奉玉币用《灵安》。
郊庙朝会歌辞（宋代）

琳宫奕奕，黼坐煌煌。玉帛成礼，飙驭延祥。鸿仪有则，景福无疆。

嘉应昭协，丕犹诞扬。
又题祠馆
赵抃（宋代）

德泽涵濡得二难，百年祠馆见遗安。苍苍一片坟台石，留在行人下马看。
有感五首
杜甫（唐代）

将帅蒙恩泽，兵戈有岁年。至今劳圣主，可以报皇天。

白骨新交战，云台旧拓边。乘槎断消息，无处觅张骞。

幽蓟馀蛇豕，乾坤尚虎狼。诸侯春不贡，使者日相望。

慎勿吞青海，无劳问越裳。大君先息战，归马华山阳。

洛下舟车入，天中贡赋均。日闻红粟腐，寒待翠华春。

莫取金汤固，长令宇宙新。不过行俭德，盗贼本王臣。

丹桂风霜急，青梧日夜凋。由来强干地，未有不臣朝。

受钺亲贤往，卑宫制诏遥。终依古封建，岂独听箫韶。

盗灭人还乱，兵残将自疑。登坛名绝假，报主尔何迟。

领郡辄无色，之官皆有词。愿闻哀痛诏，端拱问疮痍。
自南斋晚归二绝
王炎（宋代）

溪凉鱼发发，山静鸟飞飞。
草笠儿驱犊，荆钗女浣衣。
吟
衡州舟子（唐代）

野鹊滩西一棹孤，月光遥接洞庭湖。

堪嗟回雁峰前过，望断家山一字无。
丙申重九前后得今日都无病一句成十首 其三
方回（元代）

今日都无病，沉吟算此生。誓将全晚节，懒复问脩程。

畏事防忧患，收心入老成。近时学康节，更敢竞时名。
赠李粲秀才（字辉用）
僧鸾（唐代）

陇西辉用真才子，搜奇探险无伦比。笔下铦磨巨阙锋，

胸中静滟西江水。哀弦古乐清人耳，月露激寒哭秋鬼。

苔地无尘到晓吟，杉松老叶风干起。十轴示余三百篇，

金碧烂光烧蜀笺。雄芒逸气测不得，使我踯躅成狂颠。

大郊远阔空无边，凝明淡绿收馀烟。旷怀相对景何限，

落日乱峰青倚天。又惊大舶帆高悬，行涛劈浪凌飞仙。

回首瞥见五千仞，扑下香炉瀑布泉。何事古人夸八斗，

焉敢今朝定妍丑。飒风驱雷暂不停，始向场中称大手。

骏如健鹘鹗与雕，拏云猎野翻重霄。狐狸窜伏不敢动，

却下双鸣当迅飙。愁如湘灵哭湘浦，咽咽哀音隔云雾。

九嶷深翠转巍峨，仙骨寒消不知处。清同野客敲越瓯，

丁当急响涵清秋。鸾雏相引叫未定，霜结夜阑仍在楼。

高若太空露云物，片白激青皆仿佛。仙鹤闲从净碧飞，

巨鳌头戴蓬莱出。前辈歌诗惟翰林，神仙老格何高深。

鞭驰造化绕笔转，灿烂不为酸苦吟。梦乘明月清沈沈，

飞到天台天姥岑。倾湖涌海数百字，字字不朽长摐金。

此日多君可俦侣，堆珠叠玑满玄圃。终日并辔游昆仑，

十二楼中宴王母。
毕孝子宁古塔负祖父骨归里
余京（宋代）

混同江畔沙草黄，阴云昼翳天无光。羁囚廿载老为鬼，往往夜哭思家乡。

虬山孝子痛父戍，赍志穷荒愿身赴。蕙兰憔悴悲春晖，早向秋风委霜露。

铁岭辽河五十秋，旅魂漠漠伤淹留。鸡竿明诏下鳌禁，忽许枯骼还山丘。

孝子遗孤年已壮，帝阙奔号请归葬。西曹求檄颁故迟，踯躅京华家破丧。

万里穷多事远征，饕风密雪逾长城。呵冰须发晓每冻，闻角区脱宵常惊。

幽泉负骨旋乡里，马鬣齐封堂斧似。两世精诚事竟成，不愧一门双孝子。
和洪与权
王令（宋代）

沟中老弱转流尸，夫不容妻母弃儿。
常得民愚犹是幸，不然死等更何为。
布衣空有蒿莱泪，肉食方多妾马思。
君也天心省民数，未加死所又何辞。
次韵孙温叟求芍药二首 其一
赵蕃（宋代）

邦人竞说江都胜，一朵千金尚恐非。自笑寒厅何自得，但馀阶砌长苔衣。
献翰林太守
吕南公（宋代）

欲辞铃阁重徘徊，世路无人计实材。宾榻少因高士下，醴樽多向俗儒开。

孤踪此日叨馀论，直笔他年倚上台。召节不迟天陛远，辍耕朝夕为公来。
次壁间韵题怀巡道上三州三氏亭六言二首
魏了翁（宋代）

老农不留地力，万物取具天公。
曲曲拗拗夏陇，枝枝叶叶春风。
过延平书怀
陈藻（宋代）

几程便要买归舟，身在延平已倦游。
但有菜羹供祭礼，人生何必到融州。
送李漕用之二首
刘克庄（宋代）

斜飞庆历皇华远，捷出熙宁使指新。
但记欧公更此职，不知赵济是何人。
剡章遍及孤寒士，奋笔先诛聚敛臣。
自叹暮年衰飒甚，羡君老手独埋轮。
句
秦韬玉（唐代）

女娲罗裙长百尺，搭在湘江作山色。（《潇湘》。

见《诗话总龟》）
和中甫吕氏园亭
沈遘（宋代）

长日阴阴雨与风，病夫高卧一舟中。少年欢气谁能遏，纵走名园看落红。
贺新郎 其二 寿中书舍人
黄人杰（宋代）

突屼金仙屋。素秋深、长空霁雨，万山如浴。惊破元戎呼小队，来万飞泉喷玉。

正晚谷，清镜圆熟。还是紫微初度至，对禅关，自奏长生曲。

留杖屦，倚松竹。

汉中念远眉休蹙。问擎天拄地，个事只今谁独。万领召环回鹢首，笑把江神要束。

任碾破，澄波新绿。去了中兴台辅叶，挂貂蝉莫受风埃触。

归绿野，种瑶簌。
桂江
曹松（唐代）

未识佳人寻桂水，水云先解傍壶觞。
笋林次第添斑竹，雏鸟参差护锦囊。
乳洞此时连越井，石楼何日到仙乡。
如飞似堕皆青壁，画手不强元化强。
次韵县尉
赵鼎（宋代）

劳人州县若为情，蹭蹬穷途已半生。愁满西风双鬓白，梦回中夜寸心惊。

每惭彭泽辞升斗，终合吴门变姓名。且把黄花泛杯酒，秋深萧寺有馀清。
题闭庐不读图
金农（清代）

纨扇生衣捐已无，掩书不读闭精庐。
故人笑比庭中树，一日秋风一日疏。
艮岳百咏 艮岳
李质（唐代）

势连坤轴近乾冈，地首东维镇八方。江不风波山不险，子孙千亿寿无疆。
白门送邱三还吴
钱陆灿（清代）

秋水秋风话别时，不将明月与君期。刀环得慰深闺望，蟋蟀能无故国思。

重九光阴在桃叶，江南花草属邱迟。白云居士应相候，为奏湘灵鼓瑟诗。
赠为上人游方昭默之子也
释德洪（宋代）

年少辞师作远游，人言虎穴不生彪。家声自古能名世，气宇如生已食牛。

夺得我机方肯住，从教棒打不回头。云山万叠翛然去，江汉无风一叶舟。
寄题住长老万竹深处
王绂（明代）

万竿森立翠交加，苍雪纷如天雨花。风度微凉侵贝叶，月明清影覆袈裟。

林深灯暝时闻磬，径里烟生自煮茶。何日相过参玉版，禅关尤恐碧云遮。
吟轩
周献甫（宋代）

何以号吟轩，疎窗矮屋椽。
纸抄唐绝句，壁写宋诗篇。
闲或支颐坐，慵来枕肘眠。
读他三两意，心下自欣然。
恭和家大人将赴季弟官舍书示及门之作
孙应符（宋代）

焚膏继晷且穷年，荣悴了时却在天。
莫把光阴虚度了，吾徒耕道若耕田。
春雪初霁杏花正芳月上夜吟
唐彦谦（唐代）

霁景明如练，繁英杏正芳。姮娥应有语，悔共雪争光。
二月初七日寿溪十绝
刘克庄（宋代）

城郭有时变，市朝回首非。
谁为辽鹤说，第一莫来归。
撼庭秋
晏殊（宋代）

别来音信千里，怅此情难寄。碧纱秋月，梧桐夜雨，几回无寐。

楼高目断，天遥云黯，只堪憔悴。念兰堂红烛，心长焰短，向人垂泪。
寿宁节祝圣寿 其一
王禹称（宋代）

待漏齐趋圣节筵，云开金阙上青天。平明引入长生殿，共祝尧云百万年。
西江月
佚名（宋代）

早岁轻衫短帽，中间圆顶方袍。忽然天赐降宸毫。

接引私心入道。

可谓一身三教，如今且得逍遥。擎拳稽首拜云霄。

有分长生不老。
题东都妓馆壁
吕岩（唐代）

一吸鸾笙裂太清，绿衣童子步虚声。

玉楼唤醒千年梦，碧桃枝上金鸡鸣。
祈雨齐云楼
陈造（宋代）

波凉鱼初浮，露下蝉罢警。
胡床俯前池，妙意吾已领。
主人绝俗姿，此地背尘境。
霜华耿玉宇，璇汉转金饼。
桂娥不无情，与客闲弄影。
红妆拥千盖，环坐珠秀整。
盘珍供剥芡，水厄停煮茗。
清谭略迳庭，快若客酲醒。
不辞仆频更，颇觉夜弥永。
明朝雨一尺，重约追霁景。
但恐闲麈尾，鼓吹闹蛙黾。
适听步虚声，缥缈碧云顶。
壬子七月十六日夜月蚀五首 其三
程俱（宋代）

怪发玻瓈塌死灰，食馀明镜挂高台。撒沙星出争光大，不易青莲火里开。
送人归浦城
黄裳（宋代）

闽山歌笑与谁期，便破霜风拂袖归。何日却来金阙下，高吟相引到精微。
送翰林典籍张敏行之官西土
孙蕡（明代）

敦煌城下沙如雪，敦煌城头无六月。关西劲卒筑防秋，捷书夜六飞龙楼。

九重下诏徵貔虎，推毂上将开都府。黄旗卷日大军行，旄头化石夜有声。

敦煌迢迢五千里，十月即渡黄河水。上将翩翩才且雄，平戎不数贰师功。

叱咤犹在轮台北，匹马已入渠黎国。左校偏裨晚射雕，倚鞍醉索单于朝。

西山黑风吹堕瓦，霜角吹秋塞垣下。太平今见远宣威，君往从戎几日归。

幕下文儒兼解武，词林从此耀关西。
吴虎臣献书行阙
黄彦平（宋代）

山北山南烟霭横，破烟啼鸟已催耕。
能来夜雨连床语，大似春催不世情。
琳馆陆沉吾已老，金门宠辱子方惊。
集贤学士应相谓，诗客形容太瘦生。
梅花
张道洽（宋代）

爱疏爱淡爱枯枝，已爱梅花更爱奇。
江路一年春好处，石桥半爱月明时。
蹇驴积雪深须去，破帽严霜打不知。
世上非无好颜色，诗人所赏是风姿。
灵岩七咏 其二 證明龛
张雍（宋代）

不倦千寻谒證明，凭栏下瞰白云生。更期进步孤峰顶，要向如来头上行。
巫山高
费昶（南北朝）

巫山光欲晚，阳台色依依。彼美岩之曲，宁知心是非。

朝云触石起，暮雨润罗衣。愿解千金佩，请逐大王归。
和李卿新轩
李新（宋代）

宦情鲁酒薄，自决能久醒。
穷年太常斋，那得有夙酲。
将身侣记太，碧鹳趋华楹。
误倒名卿屣，目光如许青。
中台独称妙，九棘旧飞英。
徊翔舜岩廊，饱见怀瞳明。
苦营便蕃归，尚顾昔管宁。
人言犹龙孙，去就一羽轻。
新轩事隐几，大胜安期生。
绿篠静娟娟，徙倚惊流莺。
翠荷乱田田，小盎摇清冷。
欲留妨召节，趣起料繁缨。
谢诸寓贵载酒
刘克庄（宋代）

樗翁九帙逢初度，洛社耆英共举杯。
富相苦邀康节入，温公亦举小程来。
每惭席上陪真率，谁道窝中爱打乖。
不怕醉归卢老攧，芙蓉月恰照人怀。
偈倾一百六十九首
释智朋（宋代）

真灵无功，功超造化。
真圣无相，相包虚空。
从权摄化，正按旁提。
相行草偃，玉转珠回。
使人人向这裹饱食味法味，惭愧。
遂初园诗二首 其一 闲闲堂
路铎（金朝）

行迈已自劳，坐忘犹有为。动静二尘耳，一真非即离。

举头见青山，曲肱啭黄鹂。心安万境寂，境转何妨随。
和永叔颍川西湖
金君卿（宋代）

名游无似郡城西，况是棠阴讼简时。
信步桑间春去后，榜舟湖面夜归迟。
烟波际目无穷乐，沙鸟留人逐处随。
应为独醒须强醉，浩歌风月倒千巵。
秋末长兴寺作
贯休（唐代）

荒寺古江滨，莓苔地绝尘。长廊飞乱叶，寒雨更无人。

栗不和皱落，僧多到骨贫。行行行未得，孤坐更谁亲。
鹧鸪天 其十二
周紫芝（宋代）

彩鹢双飞雪浪翻。楚歌声转绿杨湾。一川红旆初衔日，两岸朱楼不下帘。

阑倚处，玉垂纤。白团扇底藕丝衫。未成密约回秋水，看得羞时隔画檐。
吊孙云老
周紫芝（宋代）

孙郎涉世似虚舟，一醉从前万事休。千佛经中无姓字，八仙歌里见风流。

清诗便与重泉隔，客泪空添晚岁愁。陇上只今多宿草，为君何地筑糟邱。
卜算子
辛弃疾（宋代）

珠玉作泥沙，山谷量牛马。试上累累丘垅看，谁是强梁者。

水浸浅深帘，山压高低瓦。山水朝来笑问人，翁早去声归来也。
金陵杂兴二百首
苏泂（宋代）

青春有酒劝不饮，无乃孤负金陵花。
主人听客莫怪客，五更酒醒要思家。
送叶尚书赴永嘉二首 其一
刘克庄（宋代）

洛蜀纷纷孰是非，孤忠惟上与天知。何曾后世无公论，不愿明时有党碑。

去奉绣帘差足喜，来调金鼎未为迟。铃斋一穟柑香起，细听中和乐职诗。
浪淘沙 水仙
朱玙（清代）

翠带恁横斜。冷艳清葩。淩波仙子自堪誇。品格孤高谁可伴，只许梅花。

潇洒淡烟遮。洗净铅华。前身应是水为家。石钵新裁香有韵，移向窗纱。
洋玉簪
乌竹芳（清代）

银箭微攒雪作花，袭人香气透窗纱。夜深明月来相照，一伞高擎玉吐华。
肩吾生日
魏了翁（宋代）

谁遣青龙日夜流，记经星纪已降娄。
边城恰匝三寒暑，初度联翩四倡酬。